
Miskolc területén létesítendő termálkút környezetének vizsgálata a Bükki Termálkarsztban

Magyarország geotermikus adottságai európai és nemzetközi viszonylatban is kiemelkedőek, annak ellenére is, hogy nem aktív vulkáni területen található. A hőmérséklet mélységgel történő emelkedése magas, ezáltal 500 m mélységben az átlaghőmérséklet már 35-40 °C, 2000 m mélységben pedig 100-110 °C.
TDK dolgozatomban Magyarország második legnagyobb termálkarszt víztestjével foglalkozom, mely a Bükki Termálkarszt. A termálkarszton belül a Bükk térséget tartják hazánk legnagyobb karsztvízkitermelő és felhasználó területének, mely Észak-Magyarországon található. A Bükk peremén az alacsonyabb hőmérsékletű források és kutak a jellemzők, a peremtől távolodva először meleg, majd forró termálkarsztvíz kerül a felszínre. Magas hőmérsékletű termálkarsztvíz a Bükk peremétől távol, a törmelékes üledékkel fedett, leszorított tükrű karsztokból tárható fel, mint például Recsk, Egerszalók, Demjén, Andornaktálya, Bogács, Mezőkövesd, Sajóhídvég, Miskolc, Mályi.
Miskolc területén egy nagyvállalat hévízkutat szeretne létesíteni, hogy a távfűtését geotermikus energiából fedezze, mely manapság egyre gyakoribb. Célom, hogy megtaláljam a legmegfelelőbb rezervoárt a cég számára, ahol a későbbiekben termálkutat lehet létesíteni.
Feladataim a következők voltak: első lépésben a Bükki Termálkarszt geológiai-hidrogeológiai szakirodalmak összegyűjtése, összefoglaló készítése. Következő lépésben táblázatba foglaltam a Bükki Termálkarszt területére eső hévízkutakat az Országos Geotermikus Rendszer felületéről. Majd a nagyvállalat pontos helyének ismertetése után a legközelebbi hévízkutakat és egyéb, 500 m-nél mélyebb fúrásokat gyűjtöttem össze. A legközelebbi hévízkutak és fúrások adatait szintén az Országos Geotermikus Rendszer felületén kerestem meg, majd fúrási dokumentációkból, vízföldtani naplókból informálódtam a rétegsort illetően. Erre azért volt szükség, hogy minél pontosabb adatokat kapjak a kutak rétegsoráról, illetve a fúrások földtan szerinti rétegsoráról.



